Formule Een: Hamilton vryf dit weer inLewis Hamilton vier Sondag sy oorwinning. (Foto: Lars Baron, Pool via AP) Lewis Hamilton (Mercedes) verdien baie meer krediet as na wat na sy kant toe kom. Hamilton het Sondag op Spa-Francorchamps die Belgiese Formule Een-Grand Prix op indrukkende wyse ŉ vierde keer gewen. Vervelig, het die meeste ondersteuners gesê, want Hamilton het van die begin af voorgejaag en was nooit onder druk nie. Maar kom ons lig maar die hoed vir die Brit, of jy nou van hom hou of nie, want hy het (weer) meesterlik bestuur. Hoekom kry sy spanmaat, Valtteri Bottas, dit nie reg nie om hom in die skadu te stel nie? Hulle jaag tot in dieselfde motors. Ja, maar die span trek vir Hamilton voor, word daar gesê. Bottas was oudergewoonte tweede gevolg deur Max Verstappen (Red Bull), Daniel Ricciardo (Renault), Esteban Ocon (Renault) en Alexander Albon (Red Bull). Dit was ŉ vervelige wedren, met die enigste werklike aksie in die tiende ronde toe Antonio Giovinazzi (Alfa Romeo) in ŉ muur vasgejaag het, een van sy wiele losgespring het en dit tot gevolg gehad dat George Russell (Williams) ook in ŉ muur vasgejaag het. Maar die res was gaap-gaap, want Hamilton was toe reeds eerste, Bottas tweede en Verstappen derde… en só het hulle geëindig. Dit was Hamilton se 89ste loopbaanoorwinning en hy kort nog net twee oorwinnings om Michael Schumacher se rekordgetal van 91 te ewenaar. Hamilton is nou 47 punte voor Verstapppen op die kampioenskap-puntelys en 50 punte voor Bottas. Volgende Sondag word die Italiaanse F1-ren op Monza beslis. Dis dalk ŉ goeie ding dat daar geen toeskouers toegelaat word nie, want ná Ferrari se powere 13de en 14de plekke in België sal net daar rooi gesigte wees vir ŉ span wat jare lank F1 oorheers het.